**富豪B9TL**（Volvo B9TL；富豪巴士官方網頁一度稱之為Volvo Olympian）係瑞典富豪出嘅一款低地台雙層巴士，2002年起生產。佢首先取代富豪超級奧林比安，之後取代埋富豪B7TL。

設計
--

富豪B9TL嘅設計同B7TL差唔多，散熱水箱都係擺喺引擎室右邊，有別於超級奧林比安擺喺右邊中間。B9TL喺推出初期只係得三軸版，有可以調校升降嘅前獨立避震，引擎係富豪D9A歐盟三型（最大輸出馬力300匹或340匹），由雷諾貨車設計，容量9.36升。而波箱係Voith DIWA或ZF Ecomat。

2006年開始，B9TL改配富豪D9B歐盟四型/歐盟五型/EEV引擎（最大輸出馬力260匹或310匹），而波箱係Voith DIWA或者新嘅ZF EcoLife。同時B9TL嘅前獨立避震取消咗，另外亦出埋兩軸版，以取代B7TL。

三軸版B9TL可以喺前軸或者全部三條車軸用美國鋁業（Alcoa）車轆。

香港
--

### 九龍巴士

首架B9TL樣辦巴士喺2003年7月運到香港，用嚟測試九巴嘅「全環保巴士驅動系統」（Eco-driveline）。架車配澳洲Volgren車身，用曲樓梯、富豪D9A引擎（300匹）同埋ZF六前速波箱。巴士喺2004年3月完成首次登記，車隊冧巴係AVD1，同年4月投入服務。初期行西隧巴士線905，其後改行42C及30X線。

AVD1個車牌喺同年12月15號到期之後，12月21號運去澳洲。2005年8月，AVD1帶住一副富豪D9B歐盟四型引擎（310匹）同埋AdBlue缸返香港。巴士喺2006年2月重新登記，5月同同樣配符合歐盟四型環保標準引擎嘅亞歷山大丹尼士Enviro 500一齊投入服務。

2004年初一架配改咗車嘴設計嘅TransBus Enviro 500嘅B9TL樣辦巴士到港（後來成為唯一一架配其他廠商底盤嘅TransBus Enviro系列巴士），同年稍後一架配改咗車尾設計嘅Wright車身嘅B9TL樣辦巴士到港。兩架巴士都係用富豪D9A引擎（300匹）同埋直樓梯，並喺2005年1月完成首次登記，2月8號晚投入服務。

九巴喺2005年初訂購25架Wright車身B9TL巴士，其中兩架係配樣辦車底盤，另外有一架喺英國參加完EFE Showbus 2005先至付運香港。巴士喺同年10月至2006年5月投入服務。

2005年底九巴再訂多88架B9TL巴士，其中38架配Wright車身，另外50架配亞歷山大丹尼士Enviro 500車身。配Wright車身嘅巴士喺2006年6月至11月投入服務，而配亞歷山大丹尼士車身嘅巴士喺2006年11月至2007年7月投入服務，後者嘅其中幾架喺投入服務前裝咗行李架。

2007年中九巴再引入35架配亞歷山大丹尼士Enviro 500車身嘅B9TL巴士，全部喺車尾冷氣槽位有倒車閉路電視。巴士喺2007年8月至2008年3月投入服務。

2009年5月九巴訂購60架配歐盟五型引擎嘅B9TL巴士，全部配Wright Eclipse Gemini 2車身，冇耐之後再訂多115架，2010年又再訂多115架。全部共290架喺2010至2012年出。

九巴喺2010年引入1架配Wright Eclipse Gemini 2車身嘅兩軸B9TL巴士，架車喺2010年8月到港，之後因為太重等原因而要做修改，去到同年12月尾至攞牌。

2012年九巴訂多50架配Wright Eclipse Gemini 2車身嘅B9TL巴士，改用同亞歷山大丹尼士Enviro 500MMC一樣嘅方樓梯設計。其中一架喺英國嵌車身，其餘49架嘅車身以散件形式運去珠海嘅廣通客車嵌。批車喺2013年8月至2014年8月出。

其後九巴再訂購60架Wright車身嘅B9TL三軸巴士，車身由廣通客車嵌。頭兩架係全長12.8米嘅樣辦車，但係首架巴士喺第一次做傾側測試時向右翻，整爛咗車窗，去到2014年8月至攞到牌並開始路試。另外58架就係12米版，連同其後訂購嘅25架同樣規格、但改由馬來西亞Masdef嵌車身嘅B9TL三軸巴士，喺2014年8月至2015年12月出。

2016年開始，九巴再分五批引入25架、220架、80架同埋24架Wright車身嘅B9TL三軸巴士，全部係12米版，車身繼續由馬來西亞嘅Masdef嵌，2016年11月至2018年8月出，2017年6月之後出嘅巴士，大部分改用新嘅「城市脈搏」車身規格。

2018年9月，九巴引入3架改配順豐客車車身嘅B9TL三軸巴士，都係採用「城市脈搏」車身規格。

### 龍運巴士

龍運巴士喺2007年中引入10架B9TL巴士，全部配ZF波箱同埋下層有行李架，其中9架係配普通座椅，1架係配客車座椅。巴士喺2007年7月至2008年3月投入服務。

唯一配客車座椅嘅龍運富豪B9TL巴士，喺2016年改用普通座椅。

2020年，由於武漢肺炎國際疫情令往返赤鱲角機場嘅巴士需求減少，龍運其中8架B9TL巴士喺8月被借去九巴，去頂替九巴退役巴士嘅位置，到同年12月8架車都賣嗮畀九巴。

### 城巴

城巴喺2010年引入1架配Wright Eclipse Gemini 2車身嘅10.6米兩軸B9TL巴士，架車喺2010年7月尾到港，但因為架車太重等原因而要做修改，去到同年11月尾至攞牌，12月中開始載客。

2014年城巴訂咗1架12.8米B9TL三軸巴士同埋30架11.3米B9TL三軸巴士，個Wright Eclipse Gemini 2車身喺馬來西亞由Masdef嵌，12.8米巴士喺2015年3月出，11.3米巴士喺2015年9至12月出。

其後城巴再訂多30架11.3米版B9TL，喺2016年1至5月出。

### 新世界第一巴士

2014年新世界第一巴士訂咗20架11.3米B9TL三軸巴士，個Wright Eclipse Gemini 2車身喺馬來西亞由Masdef嵌，2015年5至11月出。

其後新巴再訂多10架11.3米版同埋25架12米版B9TL，11.3米版喺2015年12月至2016年2月出，12米版喺2016年9月開始出。

### 愉景灣巴士

愉景灣交通服務有限公司喺2015年中引入6架12米B9TL三軸巴士，個Wright Eclipse Gemini 2車身喺馬來西亞由Masdef嵌。

### 港鐵巴士

港鐵巴士喺2014年訂咗62架11.3米B9TL三軸巴士，都係配Wright Eclipse Gemini 2車身，2015年訂多6架，2016至2017年出。

英國
--

英國Weavaway Travel率先喺2004年底訂購6架配單門版東蘭開夏Nordic車身嘅三軸版B9TL巴士，巴士喺2005年4至5月投入服務。

2006年7月，一架配Wright Eclipse Gemini車身嘅兩軸版B9TL樣辦巴士加入倫敦嘅London General巴士公司試行（已經喺2009年左右調走）。英國首批兩軸版B9TL巴士係由Delaine Buses訂購，為數兩架，配全新嘅東蘭開夏Olympus車身，其中首架巴士連同一架配亞歷山大丹尼士Enviro 400車身嘅兩軸版B9TL樣辦巴士（油咗Arriva色）一齊喺2006年11月搞嘅Euro Bus Expo車展展出。

2007年起，有更多兩軸版B9TL巴士喺英國投入服務，其中第一集團同埋Lothian Buses買得多啲。不過B9TL喺倫敦就因為散熱水箱噪音等問題而俾管理倫敦交通嘅Transport for London禁止用嚟行倫敦合約巴士線（去到2009年先至完），因此初時喺倫敦行嘅B9TL唔多，兼且多數都係行觀光線，去到2009年底先至多返。

英國嘅兩軸版B9TL巴士主要配Wright Eclipse Gemini或者Wright Eclipse Gemini 2車身，亦有啲係用亞歷山大丹尼士Enviro 400、東蘭開夏/Darwen/Optare出嘅Olympus/Visionaire（後者係開篷車身，兩隻車身都喺2011年停產）、MCV DD103同埋Unvi Urbis 2.5 DD Sightseeing（開篷）車身。而三軸版最初配單門版東蘭開夏Nordic車身，其後改用Darwen/Optare Olympus或Optare Visionaire車身。

英國最後嘅B9TL巴士喺2015年投入服務。

愛爾蘭
---

愛爾蘭都柏林嘅Dublin Bus喺2005年訂購20架配Enviro 500車身嘅富豪B9TL巴士，巴士喺2005年12月至2006年初投入服務。

後來都柏林巴士公司訂購50架配Enviro 400車身嘅兩軸版B9TL巴士同埋50架配Enviro 500車身嘅三軸版B9TL巴士，2007年/2008年付運。大部分兩軸版B9TL巴士喺2007年下半年投入服務，而三軸版B9TL巴士喺2007年12月至2008年投入服務。後來都柏林巴士公司再引入100架兩軸版B9TL巴士，50架配Enviro 400車身，另外50架配Wright Eclipse Gemini車身，巴士喺2008年底至2009年初投入服務。2012至2013年，都柏林巴士公司再引入160架兩軸版B9TL巴士，佢哋改配Wright Eclipse Gemini 2車身，但繼續用舊款Eclipse Gemini嘅車頭設計。

Bus Éireann喺2008年底引入10架配Wright Eclipse Gemini車身嘅兩軸版B9TL巴士，2012年引入10架改配Wright Eclipse Gemini 2車身嘅同款車。

另外亦有幾間小規模巴士公司買入兩軸版B9TL巴士。

新加坡
---

新加坡一架Wright車身富豪B9TL
新加坡嘅新捷運訂咗200架配富豪D9A引擎同埋新加坡康福德高工程私人有限公司（ComfortDelGro Engineering）車身嘅B9TL巴士，佢哋亦係新捷運首批可以畀輪椅上落嘅巴士。首架新車喺2006年2月公開亮相，新車喺2006年6月至2007年投入服務。

新捷運喺2009年8月宣佈訂150架配D9B歐盟五型引擎同埋Wright車身嘅B9TL巴士，2010年訂多300架同款車，2012年再加訂550架（其後加多15架），2014年再加訂415架。由2012年第二批Wright車身B9TL開始，有啲巴士俾新加坡政府買咗，用嚟推行Bus Service Enhancement Programme，但都係由新捷運營運，2015年底第四批Wright車身B9TL開始，俾政府買咗嘅巴士就被投放到經Bus Contracting Model招標營運嘅巴士線，由新捷運、SMRT或者新嘅Tower Transit Singapore同埋Go-Ahead Singapore營運。之後新加坡政府引入嘅最後一批共176架同款巴士都有同樣安排。全部Wright車身嘅B9TL巴士喺2010年9月至2017年出。

2014年1月新捷運引入1架順豐車身嘅B9TL巴士。

歐洲大陸
----

有多架兩軸版B9TL開篷巴士已經賣咗去歐洲大陸多個城市作觀光用途。而西班牙嘅Unvi同埋Castrosua公司亦有為B9TL設計單層巴士車身。

澳洲
--

澳洲嘅ComfortDelGro Cabcharge（CDC）喺2015年引入一架配Volgren Optimus車身嘅富豪B9TL三軸巴士，原訂係畀旗下喺新南威爾士嘅Hillsbus公司用。不過因為架車喺新南威爾士屬於超重，而調咗去載重冇咁嚴嘅維多利亞州，喺墨爾本一帶行。另外三架喺馬來西亞嵌Volgren Optimus車身嘅富豪B9TL三軸巴士嘅合約就未有被履行，其中兩架喺2017年賣咗去昆士蘭。

後繼產品
----

富豪並冇為B9TL研製歐盟六型引擎，因此自2013年底開始富豪向歐洲市場供應富豪B5TL去取代佢。喺2016年，預定取代三軸版B9TL嘅富豪B8L三軸巴士亮相。B9TL最終喺2017年停產。

參考
--

1. ↑  Volvo Buses - Order for 100 Volvo buses in Hong Kong
2. ↑  傾斜測試 超長九巴撼毀，東方日報，2014年6月19號
3. ↑  巴士迷注意！紅巴2.0年中開駛 新設備搶先睇，香港蘋果日報，2018年4月15號
4. ↑
5. ↑  《香港巴士年鑑2015》
6. ↑  "Order for 300 Volvo double-deck buses in Singapore - Volvo Buses，2010年9月6號". 原著喺2010年12月5號歸檔. 喺2010年9月6號搵到.

出面網頁
----

* 官方產品介紹

|  |  |
| --- | --- |
|  | 維基同享有多媒體嘅嘢：**Volvo B9TL** |

| * 睇
* 傾
* 改
富豪巴士 |
| --- |
| 1934年–1940年代 | B1 · B2 · B3 · B4 · B10 · B11 · B12 · B14 · B20 · B22 · B23 · B24 · B40 · B41 · B50 · B52 |
| 1940年代–1960年代 | B51系列（B510/B512/B513） · B53系列（B531/B532/B533） · B615系列（B615/B616/B617） · B625系列（B625/B627） · B635系列（B635/B637/B638） · B655系列（B655/B656/B657/B658） · B705 · B715 · B725系列（B725/B727） · B755 |
| 1960年代–1980年代 | B54 · B57/BB57 · B58 · B59 · B55 · B609 |
| 1978年– | B10M/B10MA/B10MD/B9M · B10R（臥置引擎） · B6F/B6FA · B7F/B7FA · C10M · B10B · B12/B12R · B6/B6LE · 奧林比安 · B10BLE · B10L/B10LA · B7R/B7RLE · B7L/B7LA · B12B/B12BLE/B12BLEA · B6BLE · B12M/B12MA · 超級奧林比安（B10TL） · B7TL · B10R（垂直引擎） · B9TL · B9R/B9RLE · B9S Articulated · B9L/B9LA · B215LH · B5LH/B5LAH（B5L Hybrid/BRLH） · BXXR（B13R/B11R）/B11RLE · B270F · B8R/B8RLE/B8RLEA · B5RH · B5TL · 7900 Electric · B8L |